Peder Hvelplund (EL), 2022-06-08:
Tak for det, formand, og tak til Dansk Folkeparti for at rejse den her debat.
Det er jo glædeligt, at man nærmest kan konstatere, at der ikke er noget sted, hvor det er mere trygt at få en overdosis, end blandt sundhedsordførerne her i Folketingssalen, fordi vi alle sammen er blevet oplært i at bruge antidot.
Nu kan jeg selvfølgelig godt stå og gøre mig lystig over det her, men der er jo alligevel også et gran af sandhed i det, for det er lige præcis det, der er så afgørende for den indsats, som Antidote Danmark leverer, altså at det giver muligheden for, at man kan reagere.
Når vi taler om overdosis både blandt stofbrugere, men jo også blandt smertepatienter, som også kan komme i en sådan situation, så er det fuldstændig afgørende, at vi har muligheden for at kunne gribe ind hurtigt, og her er der tale om en meget lettilgængelig løsning.
Derfor kan der jo kun lyde opbakning til den indsats, som Antidote Danmark leverer, og det hører jeg sådan set også bredt fra alle ordførere at der er.
Når jeg i særlig grad synes, at der er grund til at rose den indsats, som Antidote Danmark leverer, er det jo, fordi det også er en indsats, som primært er målrettet stofbrugere.
Der er det jo bare en meget velkendt problematik, at der vistnok er omkring 200, der dør årligt af overdosis på grund af opioider.
En indsats med antidot kan reducere antallet af de dødsfald med 70-80 pct.
Det er jo en udbredt problematik, og når vi ser, hvordan opgaven bliver løftet rundtomkring i kommunerne, er det jo åbenlyst, at der er stor forskel på, hvordan den kommunale indsats er, og også hvor stort et fokus der i det hele taget er på, hvordan man hjælper stofbrugere, hvor der jo ofte kan være tale om komplekse problemstillinger.
Så derfor er der al mulig grund til at bakke op omkring det.
Det ser jeg sådan set frem til også afspejles i regeringens indsats, for jeg er sådan set fuldstændig enig i, at den bevilling, der ligger, bør vi kunne få gjort permanent.
Og så er jeg i øvrigt ret enig i de bemærkninger, der kom fra fru Kirsten Normann Andersen i forhold til spørgsmålet omkring tilgængelighed.
Efter min opfattelse bør naloxon være tilgængeligt, også så man kan få det i håndkøb.
Men det er klart, at det ikke er noget, vi kan stå og beslutte herinde i en debat i Folketingssalen.
Der bliver vi nødt til at have den sundhedsfaglige opbakning til det, altså også fra Lægemiddelstyrelsen.
Men jeg synes, det er ret centralt, at vi her taler om et præparat, hvor der er behov for let tilgængelighed, også i forhold til den problemstilling, vi står over for, hvor det netop handler om, at der skal kunne reageres hurtigt, og at vi skal sikre, at tilgængeligheden er stor også ude i miljøet.
Under alle omstændigheder tak til Dansk Folkeparti for at rejse debatten.
Jeg synes sådan set også, at der er anledning til at takke både minister og ordførere for den anerkendelse, der kommer, også her fra talerstolen, i forhold til den uvurderlige indsats, der bliver leveret af Antidote Danmark.
Jeg synes bestemt, vi skal se, om ikke vi kan sikre dem muligheder, så det kan være en permanent indsats, de kan levere.
Og så skal jeg i øvrigt sige, at vi bakker op om det forslag til vedtagelse, som den socialdemokratiske ordfører læste op.